ნიგარ ხანიმი

**ნიგარ ხანიმი** (თურქ. Nigâr Hanım, ოსმალ. نگار خانم‎; დ. 1856, სტამბოლი —  გ. 1 აპრილი, 1918, სტამბოლი) —  ოსმალეთის იმპერიაში მოღვაწე პოეტი და მწერალი. 

## ბიოგრაფია 
ნიგარ ხანიმი წარმოშობით უნგრელი გახლდათ, მისი მამა მაკარ ოსმან ფაშა უნგრეთიდან  გაიქცა 1848 წელს  ოსმალეთის იმპერიაში უნგრეთის რევოლუციის (1848-1849) დაწყების შემდეგ. ნიგარი დაიბადა 1856 წელს სტამბოლში. მან განათლება მიიღო კადიქოის ფრანგულ სკოლაში, ადრეულ ასაკში ისწავლა ფორტეპიანოზე დაკვრა,  კერძო მასწავლებელთან სწავლობდა თურქულს, არაბულს და სპარსულს. შემდგომში საუბრობდა  ფრანგულ, ბერძნული გერმანული, იტალიურ, სომხურ, არაბულ, სპარსულ და უნგრულ ენებზე. მთლიანობაში ფლობდა რვა ენას.

ნიგარ ხანიმი კარგად ერკვეოდა აღმოსავლურ და დასავლურ კულტურებში, იცნობდა ფრანგულ ლიტერატურას და მალევე დაიწყო ლექსების წერა ფრანგულად. მისი ადრეული პოეზია დაიწერა ტრადიციული დივანის სტილში, მაგრამ მოგვიანებით, მაჰმუდ ეკრემ რეჯაიზადისა და სხვა ავტორების გავლენით, მან უფრო მოდერნისტული პოზიცია დაიკავა. ნიგარ ხანიმმა თურქულ ლიტერატურაში დასავლური სტილი შეიტანა და ოსმალეთის იმპერიის წამყვანი პოეტი ქალი გახდა თანზიმათის შემდგომ პერიოდში. მის სტილს და თემების არჩევანს მკაფიოდ ქალური ხასიათი აქვს. მისი ლექსები ხშირად იბეჭდებოდა იმდროინდელ თურქულ გაზეთებში.

ჰუმანიტარული საქმიანობისთვის ნიგარ ხანიმმა მიიღო წყალობის ორდენი სულთან აბდულჰამიდ II-ისგან.

სიცოცხლის ბოლო წლებში, ავადმყოფობის გამო, ნიგარ ხანიმი იშვიათად ჩნდებოდა საზოგადოებაში და მისდევდა ჩაკეტილი ცხოვრების წესს. პოეტი გარდაიცვალა სტამბოლში 1918 წლის 1 აპრილს.

## პირადი ცხოვრება 
მამამ გოგონა თოთხმეტი წლის ასაკში დააქორწინა, მაგრამ რამდენიმე წლის შემდეგ იგი გასცილდა მეუღლეს. ცნობილია, რომ ნიგარს ჰყავდა ვაჟი სალიჰ კერამეტი, რომელიც გახლდათ  ოსმალეთის იმპერიის ბოლო ხალიფა აბდულმეჯიდ II-ის შვილების მასწავლებელი. მას შემდეგ, რაც 1924 წლის 3 მარტს გამოიცა კანონი No431, რომლის მიხედვითაც ქვეყნიდან გააძევეს ოსმალეთის დინასტიის ყველა მთავარი წევრი, სალიჰ კერამეტმა აბდულმეჯიდთან ერთად დატოვა თურქეთი.

ნიგარ ხანიმი   მნიშვნელოვანი და ცნობილი ფიგურა იყო იმდროინდელ თურქულ საზოგადოებაში. იგი არ შემოიფარგლებოდა მხოლოდ პოეტური კარიერით. მისმა ცხოვრების წესმა მნიშვნელოვანი გავლენა მოახდინა საზოგადოებაზე და ქალთა პერსპექტივაზე ოსმალეთის იმპერიაში მე-19 საუკუნის ბოლოს და მე-20 საუკუნის დასაწყისში. მიუხედავად იმისა, რომ ის არ იყო ფემინისტი, მისი იდეები ქალთა უფლებების შესახებ ბევრად უსწრებდა  დროს.

## შემოქმედება 
ლექსების გარდა, ნიგარ ხანიმი წერდა პროზაულ ნაწარმოებებს, დაკავებული იყო მთარგმნელობითი საქმიანობით. 

მისი ძირითადი ნამუშევრების არასრული სია:

პოეზია:

* *Efsus I* (1877) 
* *Efsus II* (1891)
*  *Nîrân* (1896 )
*  *Aks-i Sada* (1900) 
* *Safahat-ı Kalb* (1901) 
*  *Elhan-ı Vatan* (1916)

პიესა:

* ·T*esir-i Aşk*

მემუარები:

* *Hayatımın Hikâyesi* (გამოქვეყნებული 1959)

## ლიტერატურა 
* Şair Nigar Hanım (İnceleme; İletişim Yayınları, 1998) (თურქ.)
* Cosman, Carol, and Joan Keefe, and Kathleen Weaver, The Penguin Book of Women Poets, Allen Lane London 1978

## სქოლიო 
კატეგორია:დაბადებული 1856
კატეგორია:გარდაცვლილი 1 აპრილი
კატეგორია:გარდაცვლილი 1918
კატეგორია:ოსმალეთის იმპერიის მწერლები
კატეგორია:ოსმალეთის იმპერიის ქალი მწერლები
კატეგორია:ოსმალეთის იმპერიის ქალი პოეტები
კატეგორია:XX საუკუნის ქალი მწერლები
კატეგორია:XIX საუკუნის ქალი მწერლები
კატეგორია:ქალები ოსმალეთის იმპერიაში
კატეგორია:სტამბოლში დაბადებულები